《和正月二日游碑堂寺二首 其一》
宋代·吕陶

农事初兴欲及时，东城风物又春熙。出郊开燕始今日，迎马献花才几枝。

万室游人方杂遝，三竿煦景渐舒迟。乖崖真得绥怀术，八十年间俗不知。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。